A4-0125/98

Ψήφισμα σχετικά με τις πτυχές του διεθνούς εμπορίου που αφορούν το περιβάλλον, την υγεία και την προστασία των καταναλωτών

Το Ευρωπαϊκό Κοινοβούλιο,

- έχοντας υπόψη το άρθρο 90, παράγραφος 5, του Κανονισμού του,

- έχοντας υπόψη τα ψηφίσματά του της 22ας Ιανουαρίου 1993 ((ΕΕ C 42 της 15.2.1993, σελ. 246)) σχετικά με το εμπόριο και το περιβάλλον και της 24ης Μαρτίου 1994 ((ΕΕ C 114 της 25.4.1994, σελ. 35)) που περιλαμβάνει τις συστάσεις του Ευρωπαϊκού Κοινοβουλίου προς την Επιτροπή όσον αφορά τις διαπραγματεύσεις στο πλαίσιο της Επιτροπής GATT για τις εμπορικές διαπραγματεύσεις για συμφωνία σχετικά με πρόγραμμα εργασίας της GATT για το εμπόριο και το περιβάλλον,

- έχοντας υπόψη το ψήφισμά του της 14ης Νοεμβρίου 1996 ((ΕΕ C 362 της 2.12.1996, σελ. 245)) σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για το εμπόριο και το περιβάλλον

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Προστασίας των Καταναλωτών (A4-0125/98),

Α. διαπιστώνοντας ότι η Υπουργική Διάσκεψη του Παγκοσμίου Οργανισμού Εμπορίου (ΠΟΕ), που διεξήχθη το Δεκέμβριο του 1996 στη Σινγκαπούρη, δεν επέτυχε καμμία σημαντική πολιτική πρόοδο προς εκπλήρωσιν της εντολής που είχε δοθεί στην Επιτροπή Εμπορίου και Περιβάλλοντος (ΕΕΠ) τον Απρίλιο 1994 στο Μαρρακές,

Β. επισημαίνοντας ότι διάφορες αποφάσεις του Σώματος Διευθέτησης Διαφορών του ΠΟΕ, μεταξύ άλλων εκείνες που αφορούν τη βενζίνη, τις ορμόνες και τις γαρίδες και χελώνες, καθώς και διάφορα ζητήματα που δεν έχουν φθάσει ακόμη στο στάδιο της επίλυσης διαφορών (π.χ. ο κανονισμός περί ποδοπαγίδων), έχουν εγείρει σειρά νομικών και πολιτικών ζητημάτων για τα οποία απαιτείται επειγόντως η εξεύρεση πολιτικών λύσεων,

Γ. διαπιστώνοντας ότι η ΕΕΠ, στερούμενη πολιτικής καθοδήγησης από υψηλότερα κλιμάκια, δεν στάθηκε ικανή να φθάσει σε συμπεφωνημένες λύσεις για τα νομικά και πολιτικά αυτά προβλήματα,

Δ. λαμβάνοντας υπόψη ότι η κυβέρνηση των ΗΠΑ υιοθέτησε την ιδέα να δημιουργηθεί «Ομάδα Προσωπικοτήτων», η οποία θα αναφέρεται απευθείας στον Γενικό Διευθυντή του ΠΟΕ, με αποστολή να αναζητήσει λύσεις για τα προβλήματα αυτά,

Ε. θεωρώντας ότι η Υπουργική Διάσκεψη του ΠΟΕ η οποία πρόκειται να διεξαχθεί το Μάιο στη Γενεύη αντιπροσωπεύει την τελευταία ευκαιρία να δοθεί, σε επαρκώς υψηλό πολιτικό επίπεδο, η αναγκαία ώθηση προκειμένου να εξευρεθούν λύσεις για τα προβλήματα αυτά πριν από το τέλος του αιώνα που διανύουμε,

ΣΤ. εκτιμώντας ότι η καθυστέρηση στην αναζήτηση τέτοιων λύσεων εν αναμονή κάποιου υποτιθέμενου «Γύρου της Χιλιετηρίδας» εμπεριέχει σοβαρούς κινδύνους να υποστεί ο ΔΟΕ μεγάλη πολιτική ζημία, ιδίως σε ό,τι αφορά το κύρος του στα μάτια της κοινής γνώμης, όσο θα εκκρεμεί η δρομολόγηση ενός τέτοιου Γύρου,

Ζ. επισημαίνοντας εξάλλου ότι η εξεύρεση λύσεων για σοβαρά οικουμενικά περιβαλλοντικά προβλήματα, όπως είναι η αλλαγή του κλίματος, η υποχώρηση των δασών, η υποβάθμιση του θαλασσίου περιβάλλοντος και οι κίνδυνοι που αντιπροσωπεύουν για τη δημόσια υγεία οι χημικές ουσίες που διαταράσσουν τη λειτουργία του ενδοκρινικού συστήματος, δεν μπορεί να αναμείνει μέχρις ότου ο ΠΟΕ διευθετήσει τα δικά του εσωτερικά προβλήματα, διότι κάτι τέτοιο θα ηύξανε, στο μεσοδιάστημα, την υποβόσκουσα ένταση ανάμεσα στην εμπορική πολιτική και την προστασία του περιβάλλοντος και της δημόσιας υγείας,

Η. εκτιμώντας ότι, με βάση την τρέχουσα και την αναμενόμενη ερμηνεία των κανόνων του ΠΟΕ, επηρεάζεται αρνητικά η εφαρμογή και η ανάπτυξη της κοινοτικής νομοθεσίας για το περιβάλλον, τη δημόσια υγεία, την προστασία των καταναλωτών και την προστασία των ζώων,

1. επαναλαμβάνει και επαναβεβαιώνει τη θέση του σχετικά με το Εμπόριο και το Περιβάλλον, όπως αυτή διατυπώνεται σε όλα τα ψηφίσματα του Κοινοβουλίου από τον Ιανουάριο του 1993 και μετά;

2. διαπιστώνει ότι η νομολογία του ΠΟΕ, ιδίως στην υπόθεση των ορμονών, έχει κατά μέγα μέρος διευκρινίσει ορισμένα νομικά ζητήματα που αφορούν το περιβάλλον, αλλά επιβεβαιώνει την ερμηνεία σύμφωνα με την οποία τα εν ισχύι κείμενα καθιερώνουν την εκ των πραγμάτων υπεροχή των ελευθέρων συναλλαγών έναντι των στόχων της βιώσιμης ανάπτυξης από οικολογική και κοινωνική άποψη;

3. ζητεί συνεπώς να δοθεί νέα ώθηση στο έργο της Επιτροπής Εμπορίου και Περιβάλλοντος (ΕΕΠ), ιδώς σε ό,τι αφορά τις πολυμερείς περιβαλλοντικές συμφωνίες, την οικολογική σήμανση, τις μη σχετιζόμενες με το προϊόν μεθόδους διαδικασιών και παραγωγής (ΜΔΠ), τη διαφάνεια, τα προϊόντα των οποίων απαγορεύεται η εγχώρια κατανάλωση, και να μπούν πλέον σε κανονικό ρυθμό οι εργασίες για τις περιβαλλοντικές πτυχές των δικαιωμάτων πνευματικής ιδιοκτησίας και των υπηρεσιών που σχετίζονται με το εμπόριο, προκειμένου η ΕΕΠ να μπορέσει να εκπληρώσει πραγματικά την εντολή του Μαρρακές πριν από το τέλος του αιώνα;

4. ζητεί να επιβεβαιωθεί ρητώς η αρχή της προφύλαξης ως προτεραιότητα την οποία θα λαμβάνουν υπόψη οι αποφάσεις που έχουν επίπτωση στη δημόσια υγεία και την προστασία των καταναλωτών;

5. προτρέπει την Επιτροπή να υποστηρίξει, κατά την υπουργική διάσκεψη του ΠΟΕ που θα πραγματοποιηθεί το Μάϊο στη Γενεύη, την άποψη ότι ο ΠΟΕ θα πρέπει να εκπονήσει δήλωση ή αμοιβαία συμφωνία σε ό,τι αφορά την εφαρμογή της αρχής των «παρεμφερών προϊόντων» βάσει της οποίας είναι δυνατόν να διαφοροποιηθούν πανομοιότυπα κατά τα άλλα προϊόντα στις περιπτώσεις εκείνες που η παραγωγή ή η επεξεργασία αυτών των προϊόντων προκαλεί διαφορετικές επιπτώσεις στο περιβάλλον; με την εν λόγω δήλωση ή αμοιβαία συμφωνία θα πρέπει να αξιοποιηθούν στο έπακρο οι εξακριβώσεις της αμερικανικής επιτροπής για τη φορολογική μεταχείριση των αυτοκινήτων (την απόφαση για τα «Gas Guzzlers» όπως ονομάσθηκε);

6. επαναδιατυπώνει το αίτημα η ΕΕΠ ή/και η «Ομά δα Προσωπικοτήτων» που θα συσταθεί ειδικά για το σκοπό αυτό να αναζητήσουν λύσεις για την πλήρη ενσωμάτωση στο σύστημα του ΠΟΕ των θεμελειωδών αρχών που διέπουν τους μη οικονομικής φύσεως πολιτικούς στόχους, και ειδικότερα εκείνους που αφορούν την προστασία του περιβάλλοντος, τη δημόσια υγεία, την πολιτιστική και ηθική πολυμορφία και αξίες, συμπεριλαμβανομένης της προστασίας των ζώων;

7. προτρέπει την Επιτροπή και τα κράτη μέλη να επιδιώξουν ως πρώτο βήμα προς την κατεύθυνση αυτή, κατά την Υπουργική Διάσκεψη της Γενεύης, τη συμφωνία των εταίρων τους στον ΠΟΕ για την έκδοση δεσμευτικής Διακήρυξης ή Απόφασης που θα δώσει στη διαδικασία αυτή την απαιτούμενη πολιτική ώθηση;

8. προειδοποιεί ότι σε περίπτωση που οι Υπουργοί δεν επιτύχουν πρόοδο στο σημείο αυτό θα υποχρεωθεί να επανεξετάσει τη στάση του έναντι του ΠΟΕ, ειδικότερα σε ό,τι αφορά τις διαπραγματευτικές εντολές στους άλλους τομείς που καλύπτει ο οργανισμός αυτός, καθώς και σε σχέση με την ενδεχόμενη δρομολόγηση «Γύρου της Χιλιετίας»;

9. καλεί την κυβέρνηση των ΗΠΑ να υποβάλει, το ταχύτερο, νέο αίτημα για ειδικές εξουσίες για την επίσπευση των διαπραγματεύσεων, με ειδική εντολή για τα ζητήματα του περιβάλλοντος, προκειμένου οι διαπραγματεύσεις αυτές να αρχίσουν το ταχύτερο δυνατό;

10. ζητεί τη δημιουργία ενός πλαισίου συντονισμού των διαφόρων γραμματειών των Πολυμερών Περιβαλλοντικών Συμφωνιών, μεταξύ τους αλλά και με το υπόλοιπο πολυμερές σύστημα, ιδιαίτερα με την Οργάνωση των Ηνωμένων Εθνών για το Εμπόριο και την Ανάπυξη (UNCTAD), το Πρόγραμμα των Ηνωμένων Εθνών για την Ανάπυξη (UNDP), το Πρόγραμμα των Ηνωμένων Εθνών για το Περιβάλλον (UNEP) και την ΠΟΕ, πλαίσιο που θα μπορούσε επίσης να χρησιμοποιηθεί για την αιτιολόγηση του πλέον κατάλληλου θεσμού για τον διακανονισμό των διαφορών;

11. επανέρχεται στο αίτημά του να εξετασθεί, σε περίπτωση μελλοντικής θεσμικής μεταρρύθμισης του ΠΟΕ, η δυνατότητα να συσταθεί, στο πλαίσιο της θεσμικής δομής του ΠΟΕ, «Συμβούλιο για το Περιβάλλον και την Αειφόρο Ανάπτυξη», που θα λειτουργεί είτε παράλληλα με το Γενικό Συμβούλιο είτε ως ειδική σύνοδος του σώματος αυτού,

12. καλεί τον Πρόεδρό του να εγκαινιάσει διάλογο με τον Γενικό Διευθυντή του ΠΟΕ και με την Επιτροπή, με στόχο να συμφωνηθούν επισήμως οι διαδικασίες που θα επιτρέπουν στο Κοινοβούλιο να τηρείται πλήρως ενήμερο για τις τρέχουσες εργασίες του ΠΟΕ σε ολόκληρο το φάσμα των δραστηριοτήτων του οργανισμού αυτού;

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο του Κογκρέσσου των ΗΠΑ και τον Αντιπρόεδρο των ΗΠΑ, και τον Γενικό Διευθυντή του ΠΟΕ, με την παράκληση να διαβιβασθεί και σε όλες τις χώρες μέλη του ΠΟΕ που δεν ανήκουν στην Ευρωπαϊκή Ένωση.